ΚΑΝΟΝΙΣΜΟΣ (ΕΟΚ) αριθ. 1517/77 ΤΗΣ ΕΠΙΤΡΟΠΗΣ της 6ης Ιουλίου 1977 περί καθορισμού του καταλόγου των διαφόρων ομάδων των ποικιλιών του λυκίσκου που καλλιεργείται εντός της Κοινότητος Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, τον κανονισμό (ΕΟΚ) αριθ. 1696/71 του Συμβουλίου της 26ης Ιουλίου 1971 περί κοινής οργανώσεως αγοράς στον τομέα του λυκίσκου(1), όπως τροποποιήθηκε τελευταία από τον κανονισμό (ΕΟΚ) αριθ. 1170(2), και ιδίως το άρθρο 12 παράγραφος 8, Εκτιμώντας: ότι από της συγκομιδής του 1977, η ενίσχυση στην παραγωγή του λυκίσκου, δυνάμει των διατάξεων του άρθρου 12 παράγραφος 5 του κανονισμού ΕΟΚ αριθ. 1696/71, διαφοροποιείται κατά ομάδες ποικιλιών- ότι οι ομάδες αυτές ορίζονται σε τρεις και καθορίζονται σύμφωνα με τις ισχύουσες εμπορικές συνήθειες της κοινοτικής και διεθνούς αγοράς, συναρτήσει της τελικής χρησιμοποιήσεως στη ζυθοποιία με κοινά χαρακτηριστικά, δίδοντας ιδίως έμφαση στο περιεχόμενο σε πικρές ουσίες ή αρωματικό χαρακτήρα- ότι πρέπει ως εκ τούτου να ταξινομηθούν οι ποικιλίες του λυκίσκου οι οποίες καλλιεργούνται εντός της Κοινότητος σε ομάδες "αρωματικός λυκίσκος", "πικρός λυκίσκος", καθώς και η ομάδα "άλλες ποικιλίες"- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως του Λυκίσκου, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κατάλογος των ποικιλιών του λυκίσκου των ομάδων "αρωματικός λυκίσκος", "πικρός λυκίσκος" και "άλλες ποικιλίες", σύμφωνα με την έννοια του άρθρου 12 παράγραφος 5 του κανονισμού (ΕΟΚ) αριθ. 1696/71 καθορίζεται στο παράρτημα. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σ' όλα τα Κράτη Μέλη. Έγινε στις Βρυξέλλες, στις 16 Ιουλίου 1977.

[Source: multi_eurlex | Tokens: 1623]